Krygkor-hoof kry spesiale verlof ná Bosasa-aantygingsAdjunkhoofregter Raymond Zondo, hoof van die kommissie van ondersoek na staatskaping. Foto: Karen Sandison/ANA Die uitvoerende hoof van Krygkor, Kevin Wakeford, het Maandag spesiale verlof geneem ná onthullings voor die kommissie van ondersoek na staatskaping wat hom glo in die Bosasa-korrupsie impliseer. Wakeford word blykbaar geïmpliseer in die beëdigde verklaring aan die kommissie deur Angelo Agrizzi, fluitjieblaser en voormalige Bosasa-bedryfshoof. Agrizzi lewer die afgelope vier dae opspraakwekkende getuienis oor hoe Bosasa, nou African Global Corporations, reusebedrae omkoopgeld aan ministers en parlementslede betaal het om winsgewende staatstenders te bekom en die maatskappy te help om korrupsie te versteek. Krygkor het gesê sy direksie het besluit om Wakeford se versoek om spesiale verlof tot verdere kennisgewing toe te staan sodat hy kan voorberei vir sy verklaring in antwoord op die aantygings voor die kommissie. “In die lig van die jongste media-ontwikkelings waar die uitvoerende hoof van Krygkor … se naam genoem word in ŉ lys van mense wat glo deur die Bosasa-groep bevoordeel is, en die gevolglike bevestiging met die kommissie van ondersoek na staatskaping, het die uitvoerende hoof spesiale verlof versoek,” sê Krygkor in ŉ verklaring. Krygkor sê dié instelling het nog nooit werk vir Bosasa gedoen nie en het ook nie handelskontrakte met hulle nie. Min. Nosiviwe Mapisa-Nqakula het Sondag erken dat sy een van die stigters was van Dyambu Holdings, Bosasa se beherende maatskappy, maar ontken dat sy ooit enige dividende danksy haar aandeelhouding gekry het.